В минулости быв то беззначный верх, и назва му была Руный верх (в мѣстном выгваряню значить ровный), прото, же як недалека Полонина Руна мать плоску вершину, подобну на невеличку полонинку. В серединѣ 19 стороча были урядно вызначены точны жупны границѣ, на верху быв поставеный геодезичный знак и достав верх назву Kremeny – Orosz, што в мадярчинѣ значить Руськый Кремень од Русинов (Руськых), якы ту жиють доокола. Доднесь мѣстны люде называють верх Кременарошом. Од року 1918 ту ся стыкають границѣ Словакии, Подкарпатской Руси и Польщи, од року 1939 — Мадярского кралевства и Нѣмецкого Райха, од року 1945 — Чехословакии, Польщи и Совѣтского Союза, од року 1991 — Словакии, Польщи и Украины.